Incipit epistola domni Stephani secundi cisterciensis abbatis de observatione hymnorum. Frater Stephanus Novi Monasterii minister secundus successoribus suis salutem. Mandamus filiis sanctae Ęcclesię nos hos hymnos, quos beatum Ambrosium archiepiscopum constat cumposuisse et in hunc nostrum locum, Novum videlicet Monasterium, de mediolanensi ęcclesia in qua cantantur detulisse, cummunique fratrum nostrorum consilio ac decreto statuisse, ut amodo a nobis omnibusque posteris nostris, hii tantum nullique alii canantur, et quia hos ambrosianos beatus pater et magister noster Benedictus in sua Regula, quam in hoc loco maximo studio decrevimus observandam, nobis proponit canendos. Quapropter auctoritate Dei et nostra vobis injungimus nequando integritatem sancte Regule quam in hoc loco haud parvo sudore a nobis elaboratam et statutam conspicitis, et vestra levitate mutare aut evellere presumatis, set magis predicti patris nostri sancti prepositi amatores et imitatores ac propagatores existentes, et hos hymnos inviolabiliter teneatis. Explicit epistola feliciter. Amen.